
Betegtájékoztató: Információk a beteg számára

Ivacaftor Teva 150 mg filmtabletta
ivakaftor 

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához vagy gyógyszerészéhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:

1. Milyen típusú gyógyszer az Ivacaftor Teva és milyen betegségek esetén alkalmazható?
2. Tudnivalók az Ivacaftor Teva szedése előtt
3. Hogyan kell szedni az Ivacaftor Teva-t?
4. Lehetséges mellékhatások
5. Hogyan kell az Ivacaftor Teva-t tárolni?
6. A csomagolás tartalma és egyéb információk


1. Milyen típusú gyógyszer az Ivacaftor Teva és milyen betegségek esetén alkalmazható?

Az Ivacaftor Teva az ivakaftor nevű hatóanyagot tartalmazza. Az ivakaftor a cisztás fibrózis transzmembrán konduktancia regulátor (CFTR) szintjén hat. A CFTR a sejtfelszínen csatornát képező fehérje, amely lehetővé teszi részecskék, például klorid bejutását, illetve kijutását a sejtből. Cisztás fibrózisban (CF) szenvedőknél a CFTR-génben fellépő mutációk (lásd alább) következtében csökkent a klorid áramlása. Az ivakaftor abban segít, hogy bizonyos kóros CFTR-fehérjék gyakrabban nyíljanak meg, és ezáltal javuljon a klorid beáramlása a sejtbe, illetve kiáramlása a sejtből.

Az Ivacaftor Teva tabletta az alábbiak kezelésére javallott:
· önmagában alkalmazva (monoterápia) cisztás fibrózisban (CF) szenvedő, 25 kg vagy nagyobb testtömegű betegek számára, akiknél a CFTR-génen R117H mutáció vagy az alábbi kapuzási mutációk egyike áll fenn: G551D, G1244E, G1349D, G178R, G551S, S1251N, S1255P, S549N vagy S549R.


2.	Tudnivalók az Ivacaftor Teva szedése előtt 

Ne szedje az Ivacaftor Teva-t:
· ha allergiás az ivakaftorra vagy a gyógyszer (6. pontban felsorolt) egyéb összetevőjére.

Figyelmeztetések és óvintézkedések
Az Ivacaftor Teva szedése előtt beszéljen kezelőorvosával vagy gyógyszerészével.

· Beszéljen kezelőorvosával, ha májbetegsége van vagy volt korábban. Lehetséges, hogy kezelőorvosának módosítania kell az Ön adagját.
· Egyes betegek esetében, akik az Ivacaftor Teva-t (önmagában vagy tezakaftor/ivakaftor vagy ivakaftor/tezakaftor/elexakaftor-kombinációval együtt) szedik emelkedett májenzimszinteket észleltek a vérben. Azonnal tájékoztassa kezelőorvosát, amennyiben az alábbi májproblémákra utaló tünetek bármelyikét észleli:
· fájdalom vagy kellemetlen érzés a has jobb felső területén;
· a bőr és a szemfehérje besárgulása;
· étvágytalanság;
· hányinger vagy hányás;
· sötét színű vizelet.

· A kezelés előtt és annak során – különösen a kezelés első évében, és főleg, ha korábbi vérvizsgálatai magas májenzimszinteket mutattak – kezelőorvosa vérvizsgálatokat fog végeztetni, melyekkel a máj működését ellenőrzi.

· Depresszióról (beleértve az öngyilkossági gondolatokat és viselkedést) számoltak be az Ivacaftor Teva-kezelés alatt álló betegeknél, főként tezakaftorral/ivakaftorral vagy ivakaftorral/tezakaftorral/elexakaftorral kombinációban, ami általában a kezelés első három hónapjában jelentkezett. Azonnal forduljon orvoshoz, ha Ön (vagy valaki, aki ezt a gyógyszert szedi) az alábbi tünetek bármelyikét észleli: szomorúság vagy megváltozott hangulat, szorongás, érzelmi labilitás érzése vagy önkárosító vagy öngyilkossági gondolatok, amelyek depresszió jelei lehetnek.

· Beszéljen kezelőorvosával, ha vesebetegsége van vagy volt korábban.

· Ha két I. osztályú mutációja van (olyan mutációk, amelyekről ismert, hogy nem termelnek CFTR-fehérjét), nem szedheti az Ivacaftor Teva-t, mivel várhatóan nem fog reagálni erre a gyógyszerre.

· Az Ivacaftor Teva alkalmazása nem javasolt, ha Ön szervátültetésen esett át.

· Tájékoztassa kezelőorvosát, ha Ön hormonális fogamzásgátlást alkalmaz – például a fogamzásgátló tablettát szedő nők. Ez azt jelentheti, hogy Önnél nagyobb a valószínűsége a bőrkiütések kialakulásának, mialatt az Ivacaftor Teva-t az ivakaftor/tezakaftor/elexakaftor- kombinációval együtt szedi.

· A látást nem befolyásoló szemlencse-rendellenességről (szürkehályog) számoltak be néhány Ivacaftor Teva-kezelésben részesülő gyermeknél és serdülőnél (akik a gyógyszert önmagában vagy tezakaftor/ivakaftor vagy ivakaftor/tezakaftor/elexakaftor kezeléssel együtt kapták). Kezelőorvosa néhány szemészeti vizsgálatot rendelhet el az ivakaftor-kezelés előtt és alatt.

· Az Ivacaftor Teva csak abban az esetben alkalmazható, ha Ön az 1. pontban (Milyen típusú gyógyszer az Ivacaftor Teva és milyen betegségek esetén alkalmazható?) megadott mutációk egyikét hordozza a CFTR génen.

Gyermekek és serdülők

Ne adja ezt a gyógyszert 1 hónaposnál fiatalabb gyermekeknek, mivel nem ismert, hogy az ivakaftor ezeknél a gyermekeknél biztonságos és hatásos-e.

Ne adja ezt a gyógyszert tezakaftor/ivakaftor-kombinációval együtt 2 évesnél fiatalabb gyermekeknek, illetve ivakaftor/tezakaftor/elexakaftor-kombinációval együtt 6 évesnél fiatalabb gyermekeknek, mivel nem ismert, hogy biztonságos és hatásos-e számukra.

Egyéb gyógyszerek és az Ivacaftor Teva

Feltétlenül tájékoztassa kezelőorvosát vagy gyógyszerészét a jelenleg vagy nemrégiben alkalmazott, vagy alkalmazni tervezett egyéb gyógyszereiről. Néhány gyógyszer befolyásolhatja az Ivacaftor Teva hatását, vagy fokozhatja a mellékhatások előfordulásának valószínűségét. Különösen fontos, hogy tájékoztassa kezelőorvosát, amennyiben az alábbiakban felsorolt gyógyszerek bármelyikét szedi. Kezelőorvosa dönthet úgy, hogy módosítja az adagját, illetve több ellenőrző vizsgálatra lehet szükség.
· Gombaellenes gyógyszerek (gombás fertőzések kezelésére alkalmazzák). Ezek közé tartozik a flukonazol, itrakonazol, ketokonazol, pozakonazol és vorikonazol.
· Antibiotikumok (bakteriális fertőzések kezelésére alkalmazzák). Ezek közé tartozik a klaritromicin, eritromicin, rifampicin, rifabutin és telitromicin.
· Epilepszia elleni gyógyszerek (epilepsziás görcsrohamok kezelésére alkalmazzák). Ezek közé tartozik a karbamazepin, fenobarbitál és fenitoin.
· Gyógynövény készítmények. Ezek közé tartozik a közönséges orbáncfű (Hypericum perforatum).
· Immunszuppresszív (az immunrendszert elnyomó) gyógyszerek (ezeket szervátültetés után alkalmazzák). Közéjük tartozik a ciklosporin, everolimusz, szirolimusz és takrolimusz.
· Szívglikozidok (bizonyos szívbetegségek kezelésére alkalmazzák). Ezek közé tartozik a digoxin.
· Véralvadásgátlók (vérrögképződés megelőzésére alkalmazzák). Ezek közé tartozik a warfarin.
· Cukorbetegség (diabétesz) kezelésére szolgáló gyógyszerek. Ezek közé tartozik a glimepirid és glipizid.
· Vérnyomáscsökkentő gyógyszerek. Ezek közé tartozik a verapamil.

Az étel és az ital hatása az Ivacaftor Teva-ra

A kezelés során kerülje a grépfrút tartalmú élelmiszereket, illetve italokat, mert ezek a szervezetében található ivakaftor mennyiségének növelésével fokozhatják az Ivacaftor Teva mellékhatásainak előfordulását.

Terhesség és szoptatás

Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával. Terhesség alatt az Ivacaftor Teva alkalmazását lehetőség szerint jobb mellőzni, és kezelőorvosa segít annak eldöntésében, hogy mi a legjobb az Ön és gyermeke számára.

Az ivakaftor kiválasztódik az anyatejbe. Ha gyermekét szoptatni szeretné, kérjen tanácsot kezelőorvosától az Ivacaftor Teva szedésének megkezdése előtt. Kezelőorvosa eldönti, hogy a szoptatás abbahagyását vagy az ivakaftor-terápia leállítását javasolja-e Önnek. Kezelőorvosa figyelembe fogja venni a szoptatás gyermeke számára biztosított előnyét és a terápia Önnek biztosított előnyét.

A készítmény hatásai a gépjárművezetéshez és a gépek kezeléséhez szükséges képességekre

Az Ivacaftor Teva szédülést okozhat. Ha szédül, ne vezessen gépjárművet, ne kerékpározzon, és ne kezeljen gépeket.

Az Ivacaftor Teva laktózt és nátriumot tartalmaz.

Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel kezelőorvosát, mielőtt elkezdi szedni ezt a gyógyszert.

Az Ivacaftor Teva kevesebb mint 1 mmol (23 mg) nátriumot tartalmaz adagonként, azaz gyakorlatilag „nátriummentes”.


3.	Hogyan kell szedni az Ivacaftor Teva-t?

A gyógyszert mindig a kezelőorvosa által elmondottaknak megfelelően szedje. Amennyiben nem biztos abban, hogyan alkalmazza a gyógyszert, kérdezze meg kezelőorvosát.
Kezelőorvosa határozza meg az Ön számára megfelelő gyógyszert és adagot. Az Ivacaftor Teva adagolására vonatkozó utasítások az 1. táblázatban vannak megadva.

1. táblázat: Adagolási ajánlások

	Életkor/testtömeg
	Reggeli adag
	Esti adag

	Ivacaftor Teva önmagában (monoterápiában)

	legalább 6 éves, legalább 25 kg testtömeg
	Egy 150 mg-os ivakaftor tabletta
	Egy 150 mg-os ivakaftor tabletta




A reggeli és esti adagot nagyjából 12 órás különbséggel, zsírtartalmú étellel vegye be.

Önnek továbbra is szednie kell az összes egyéb, szokásos gyógyszerét, kivéve, ha kezelőorvosa bármelyik gyógyszer esetében a szedés abbahagyását javasolta.

Amennyiben közepesen súlyos vagy súlyos fokú májműködési zavara van, kezelőorvosának esetleg csökkentenie kell az Ön gyógyszerének adagját, mivel az Ön mája nem bontja le a gyógyszert olyan sebességgel, mint a normális májműködésű egyéneké.

Ez a gyógyszer szájon át alkalmazandó.

A tablettát egészben nyelje le. Ne törje el, ne rágja szét, illetve ne oldja fel a tablettákat! Az Ivacaftor Teva tablettát zsírtartalmú étel fogyasztása közben vegye be.

A zsírt tartalmazó ételek, illetve falatok közé azok tartoznak, amelyek vajjal vagy olajjal készültek, illetve amelyek tojást tartalmaznak. Egyéb zsírtartalmú ételek a következők:
· sajt, teljes tej, teljes tejből készült tejtermékek, joghurt, csokoládé,
· húsok, olajos hal,
· avokádó, hummusz vagy szója alapú termékek (tofu),
· olajos magvak, zsírt tartalmazó energiaszeletek vagy italok.

Ha az előírtnál több Ivacaftor Teva-t vett be

Mellékhatásokat tapasztalhat, köztük az alábbi, 4. pontban felsoroltakat. Amennyiben ez történik, forduljon kezelőorvosához vagy gyógyszerészéhez tanácsért. Ha lehetséges, vigye magával a gyógyszert és ezt a betegtájékoztatót.

Ha elfelejtette bevenni az Ivacaftor Teva-t

Ha a bevétel esedékessége óta kevesebb mint 6 óra telt el, akkor vegye be a kihagyott adagot. Egyéb esetekben várja meg a következő adag bevételének megszokott idejét. Ne vegyen be kétszeres adagot a kihagyott adag pótlására.

Ha idő előtt abbahagyja az Ivacaftor Teva szedését

Az Ivacaftor Teva-t addig kell szednie, amíg azt kezelőorvosa javasolja. Ne hagyja abba a gyógyszer szedését, kivéve, ha ezt kezelőorvosa tanácsolja. Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Súlyos mellékhatások

Gyomortáji (hasi) fájdalom és a májenzimek szintjének megemelkedése a vérben.

Májbetegségek lehetséges jelei

A cisztás fibrózisban (CF) szenvedő betegeknél gyakran fordulnak elő emelkedett májenzimszintek a vérben, és ilyen esetekről az Ivacaftor Teva-t önmagában vagy tezakaftor/ivakaftor vagy ivakaftor/tezakaftor/elexakaftor kombinációval együtt szedő betegeknél is beszámoltak.

Az Ivacaftor Teva-t ivakaftor/tezakaftor/elexakaftor kombinációval együtt szedő betegeknél májkárosodásról és a májműködés romlásáról számoltak be a súlyos májbetegek esetében. A májműködés romlása súlyos mértékű lehet, és májátültetést tehet szükségessé.

Az alábbiak májbeteg jelei lehetnek:
· fájdalom vagy kellemetlen érzés a has felső részének jobb oldalán,
· a bőr és a szemfehérje besárgulása,
· étvágytalanság,
· hányinger vagy hányás,
· sötét színű vizelet.

Depresszió
Ennek jelei közé tartozik a szomorúság vagy hangulatváltozás, a szorongás, érzelmi labilitás érzése.

Azonnal tájékoztassa kezelőorvosát, ha az alábbi tünetek közül bármelyiket tapasztalja.

Nagyon gyakori mellékhatások (10-ből több mint 1 beteget érinthet):
· felső légúti fertőzések (egyszerű nátha), a torokfájást és orrdugulást is beleértve,
· fejfájás,
· szédülés,
· hasmenés,
· gyomorfájdalom vagy hasi fájdalom,
· a nyákban található baktériumok típusának megváltozása,
· emelkedett májenzimszintek (a máj terhelésének jelei),
· bőrkiütés.

Gyakori mellékhatások (10-ből legfeljebb 1 beteget érinthet):
· orrfolyás,
· fülfájás, kellemetlen érzés a fülben,
· fülcsengés,
· vörösség a fül (hallójárat) belsejében,
· belsőfül rendellenesség (szédülés vagy forgó jellegű szédülésérzés),
· pangó váladék az arcüregben,
· piros torok,
· csomó az emlőben,
· hányinger,
· influenza,
· alacsony vércukorszint (hipoglikémia),
· kóros légzés (légszomj vagy nehézlégzés),
· fokozott bélgázképződés (flatulencia),
· pattanások (akné),
· bőrviszketés,
· megemelkedett kreatin-foszfokináz-szint (izomlebomlás jele), amely vérvizsgálattal mutatható ki.

Nem gyakori mellékhatások (100-ból legfeljebb 1 beteget érinthet):
· váladékpangás a fülben,
· emlőgyulladás,
· az emlő megnagyobbodása férfiaknál,
· az emlőbimbó elváltozása és fájdalma,
· sípoló légzés,
· emelkedett vérnyomás.

Nem ismert (a gyakoriság a rendelkezésre álló adatokból nem állapítható meg):
· májkárosodás,
· emelkedett bilirubinszint (májfunkciós vérvizsgálattal mutatható ki).

További mellékhatások gyermekeknél és serdülőknél
A gyermekeknél és serdülőknél tapasztalt mellékhatások hasonlóak a felnőtteknél megfigyeltekhez. A májenzimszintek emelkedése azonban gyakrabban fordul elő kisgyermekeknél.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell az Ivacaftor Teva-t tárolni?

A gyógyszer gyermekektől elzárva tartandó!

A dobozon, a buborékcsomagoláson feltüntetett lejárati idő (Felhasználható/EXP) után ne alkalmazza ezt a gyógyszert. A lejárati idő az adott hónap utolsó napjára vonatkozik.

Ez a gyógyszer nem igényel különleges tárolást.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz az Ivacaftor Teva?

A készítmény hatóanyaga az ivakaftor. 
150 mg ivakaftort tartalmaz filmtablettánként.

Egyéb összetevők:
· Tablettamag: mikrokristályos cellulóz (E460(i)), laktóz-monohidrát, povidon, poloxamer, kroszkarmellóz-nátrium (E468), nátrium-lauril-szulfát, vízmentes kolloid szilícium-dioxid (E551) és magnézium-sztearát.
· Tabletta filmbevonata: részlegesen hidrolizált poli(vinil-alkohol) (E1203), kalcium-karbonát (E170), makrogol (E1521), talkum (E553b) és indigókármin alumínium lakk (E132).

Milyen az Ivacaftor Teva külleme és mit tartalmaz a csomagolás?

Az Ivacaftor Teva 150 mg kék színű, hosszúkás alaklú, 16,7 mm × 8,5 mm méretű filmtabletta, egyik oldalán „TV”, a másikon „L15” mélynyomású jelöléssel ellátva. 

Az Ivacaftor Teva 28 és 56 db filmtablettát tartalmazó buborékcsomagolásban vagy 28 × 1 és 56 × 1 db filmtablettát tartalmazó adagonként perforált buborékcsomagolásban kerül forgalomba.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja

TEVA GmbH
Graf-Arco-Str. 3, 
89079 Ulm, 
Németország

Gyártó

Actavis International Ltd 
4 Sqaq tal-Gidi off Valletta Road, 
Luqa LQA 6000, Málta

Balkanpharma Dupnitsa AD 
Samokovsko Shosse 3, 
2600 Dupnitsa, Bulgária

Merckle GmbH
Iroda:Ludwig-Merckle-Strasse 3, 
89143 Blaubeuren, Németország
Gyártó:Graf-Arco-Str. 3, 
89079 Ulm, Németország



Ezt a gyógyszert az Európai Gazdasági Térség tagállamaiban az alábbi neveken engedélyezték:

	Ausztria
	Ivacaftor ratiopharm 150 mg Filmtabletten

	Belgium
	Ivacaftor Teva 150 mg filmomhulde tabletten/comprimés pelliculés/Filmtabletten

	Csehország
	Ivakaftor Teva

	Dánia
	Ivacaftor Teva

	Észtország
	Ivacaftor Teva

	Hollandia
	Ivacaftor Teva 150 mg, filmomhulde tabletten

	Horvátország
	Ivakaftor Teva 150 mg filmom obložene tablete

	Írország
	Ivacaftor Teva 150 mg Film- coated Tablets

	Lengyelország
	Ivacaftorum Teva

	Lettország
	Ivacaftor Teva 150 mg plėvele dengtos tabletės 

	Litvánia 
	Ivacaftor Teva 150 mg apvalkotās tabletes

	Luxemburg
	Ivacaftor Teva 150 mg comprimés pelliculés

